พาณิชย์ เร่งผลักดันการส่งออกเน้นการเจรจาเชิงรุก จับคู่ธุรกิจสินค้าเกษตรและผลิตภัณฑ์เกษตรแปรรูป
พาณิชย์ เร่งผลักดันการส่งออกเน้นการเจรจาเชิงรุก จับคู่ธุรกิจสินค้าเกษตรและผลิตภัณฑ์เกษตรแปรรูปนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า เพื่อเพิ่มยอดการส่งออกของไทยในปีนี้ กระทรวงพาณิชย์เตรียมจัดโครงการจับคู่ธุรกิจสินค้าเกษตรและผลิตภัณฑ์เกษตรแปรรูป เพื่อผลักดันยุทธศาสตร์ด้านการเสริมสร้างขีดความสามารถในการแข่งขันทางการค้าระหว่างประเทศ และด้านการเร่งรัดทำตลาดเชิงกลยุทธ์ให้เกิดผลสัมฤทธิ์รวดเร็ว รวมทั้งเพิ่มมูลค่าและขยายส่วนแบ่งตลาดส่งออกของไทยให้เติบโต โดยกิจกรรมดังกล่าวประกอบด้วย กิจกรรมเจรจาการค้า ซึ่งเป็นการจับคู่ธุรกิจระหว่างผู้ประกอบการส่งออกสินค้าเกษตรและผลิตภัณฑ์แปรรูป ได้แก่ ยางพารา มันสำปะหลัง ข้าว และสินค้าเกษตรอื่นๆ รวมทั้งสินค้านวัตกรรมที่ทำจากผลไม้และผลิตภัณฑ์พลาสติกชีวภาพ กับผู้ซื้อ-ผู้นำเข้าจากภูมิภาคต่างๆ ทั่วโลก เพื่อผลักดันให้เกิดการเร่งระบายสินค้าและเสริมสร้างโอกาสทางการค้าระหว่างประเทศ นอกจากนี้ จะมีการลงนามความตกลงทางการค้า (MOU)จำนวน 8 ฉบับ ปริมาณ 100,000 ตัน ระหว่างผู้ส่งออกไทยกับคู่ค้าจากต่างประเทศ โดยคาดว่ากิจกรรมครั้งนี้จะมีผู้ผลิตและผู้ประกอบการส่งออกสินค้าเกษตรและผลิตภัณฑ์แปรรูป ของไทยเข้าร่วมกิจกรรมเจรจาธุรกิจประมาณ 200 ราย และมีผู้นำเข้าจากต่างประเทศเจ้าร่วมกว่า 180 บริษัท ตั้งเป้าเกิดมูลค่าซื้อขายที่ครั้งนี้ประมาณ 2,800 ล้านบาทส่วนผลสำเร็จจากการนำคณะภาคเอชนไทยจำนวน 46 บริษัท เดินทางเยือนสาธารณรัฐประชาชนจีนช่วงต้นเดือนที่ผ่านมา รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า สามารถผลักดันให้ร้านค้าไทยและสินค้าผลิตภัณฑ์ไทยเข้าไปวางจำหน่ายในแพลตฟอร์ม “ทีมอลดอดคอม”ได้สำเร็จ โดยคาดว่าจะมีบริษัทเข้าร่วมไม่น้อยกว่า 100 บริษัท สร้างมูลค่าการซื้อขายได้ไม่ต่ำกว่า 1,200 ล้านบาท สำหรับสินค้าหลักที่จะนำไปจำหน่ายได้แก่ ผลไม้ ผลิตภัณฑ์อาหารสำเร็จรูป นอกจากนี้ไทยได้ทำความร่วมมือกับ เหอหม่า ซุปเปอร์มาเก็ตของจีน เพื่อใช้เป็นช่องทางในการส่งออกสินค้าไทย โดยตั้งเป้าหมายปี 2563 จะสามารถทำรายได้ประมาณ 3,750 ล้านบาท  และระหว่างวันที่ 15-19 พฤศจิกายน 2562 นี้จะนำคณะเอกชนไทยเดินทางเยือนตุรกีและเยอรมันนี เพื่อเปิดตลาดเร่งเจรจาซื้อขายสินค้าเกษตรไทยเพิ่มเติม ได้แก่ ยางพารา ผลไม้ และอาหารแปรรูป เป็นต้น